KOMISSION PÄÄTÖS,
tehty 6 päivänä lokakuuta 1994,
neuvoston asetuksen (ETY) N:o 571/88 liitteen I muuttamisesta maatilojen rakennetta vuosien 1995 ja 1997 välillä koskevien yhteisön tilastotietojen keruun osalta (94/677/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatilojen rakennetta vuosien 1988 ja 1997 välillä koskevien yhteisön tilastotietojen keruun järjestämisestä 29 päivänä helmikuuta 1988 annetun neuvoston asetuksen (ETY) N:o 571/88(1), sellaisena kuin se on viimeksi muutettuna komission päätöksellä 93/156/ETY(2), ja erityisesti sen 8 artiklan 1 kohdan,
sekä katsoo, että
tiettyjen peltokasvien tuottajia koskevan tukijärjestelmän käyttöön ottamisesta 30 päivänä kesäkuuta 1992 annetun neuvoston asetuksen (ETY) N:o 1765/92(3), sellaisena kuin se on viimeksi muutettuna asetuksella (EY) N:o 232/94(4), mukaan peltokasvien viljelijöille maksetaan korvaus; korvaus koskee ainoastaan viljelijöitä, jotka poistavat tuotannosta ennalta määrätyn prosenttiosuuden peltoalastaan; nämä määräykset luovat siten uusia maankäytön muotoja ja yhdistävät maatalouskäytön ja oikeudellisen aseman, riippuen siitä, myönnetäänkö maille tukea,
maanviljelijöiden mahdolliset tulot määräytyvät olennaisesti maatilan rakenteen perusteella, ja siksi on tarkkailtava yhteisen maatalouspolitiikan uusien toimenpiteiden vaikutuksia maankäyttöön, tuotantoon ja maatilojen taloudellisiin mahdollisuuksiin,
ne yhteisön tutkimukset maatilojen rakenteesta, jotka on tarkoitus toteuttaa vuosien 1988 ja 1997 välisenä aikana asetuksen (ETY) N:o 571/88 mukaisesti, ovat keskeisiä välineitä kehityksen tilastollisessa tarkkailussa ja erittelyssä liittäessään kesannot muihin rakenteellisiin ominaisuuksiin, kuten tilanjohtajan ikään, maatilan teknis-taloudelliseen tyyppiin ja maatilan kokoon, muuhun viljelyyn ja karjaan,
ottaen huomioon kasvavan tarpeen saada tietoja ympäristöstä on tarpeen rekisteröidä kesannot sopivan luokituksen pohjalta, jonka tulisi olla yhdenmukainen ja velvoittava kaikissa jäsenvaltioissa, jotta saataisiin eri jäsenvaltioiden välillä ja eri ajankohtina vertailukelpoiset tilastotiedot; sen vuoksi on tarpeen lisätä uusia ominaisuuksia luetteloon ominaisuuksista, jotka koskevat kesannolla olevia maatalousalueita, joista maanviljelijöille on maksettu korvausta;
ominaisuuksien luettelon yleistä rakennetta ei pitäisi muuttaa ja sen vuoksi maa, josta maksetaan korvausta, on luokiteltava sekä sen mahdollista maatalouskäyttöä vastaavaan luokkaan että erilliseen luokkaan,
tässä päätöksessä määrätyt toimenpiteet ovat pysyvän maataloustilastokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan vuosien 1995 ja 1997 väliseksi ajaksi asetuksen (ETY) N:o 571/88 liite I tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä lokakuuta 1994.